runetrust/blame-folketinget-dk huggingface dataset:
Kristian Pihl Lorentzen (V), 2010-03-15:
Med L 136 bemyndiger vi ministeren til at igangsætte udbygningen af Fynske Motorvej fra fire til seks spor på en 34 km lang strækning mellem Middelfart og Odense Vest.
Lovforslaget her er også et led i udmøntningen af trafikaftalen »Bedre veje m.v.« fra december sidste år, igen med deltagelse af alle Tingets partier undtagen Enhedslisten og Det Radikale Venstre.
Fynske Motorvej er også en af Danmarks vejmæssige flaskehalse.
Det gælder ikke mindst strækningen på Vestfyn, hvor vi tæt på den sekssporede ny Lillebæltsbro har en meget kraftig trafik.
De fleste af os kender nok situationen efter passage af Lillebæltsbroen, hvor det er gået – gadagung – derudad.
Så snævres vejen ind til fire spor, når vi kommer over til Fyn, og så begynder trængselsproblemerne.
Siden år 2000 er trafikken på det sted steget med gennemsnitligt 4 pct. om året, så døgntrafikken nu nærmer sig 70.000 biler.
Dermed er vi nået op over kapacitetsgrænsen for en firesporet motorvej, og det er så baggrunden for det her lovforslag.
Men det samlede projekt har en meget flot intern rente på 6,9 pct., og det er igen et udtryk for, at samfundet får et godt afkast af investeringen.
Det er hensigten, at projektet opdeles i tre etaper, og vi har aftalt finansieringen i trafikforligskredsen af den første etape imellem Middelfart og Nørre Åby, som er på 10 km.
Etapen her koster 1,2 mia. kr., og der udestår jo så en finansiering af anden og tredje etape ved en kommende trafikaftale, forhåbentlig i 2013.
Vi skal naturligvis helt frem til Odense, for trafikken er kraftig på hele strækningen, dog kraftigst på Vestfyn.
Venstre er ligeledes opmærksom på behovet for udbygning af rastepladser på strækningen.
Alt i alt støtter Venstre lovforslaget, og vi ser meget frem til, at der i 2015 bliver mere tiltrængt kapacitet på den vestfynske motorvej.
Henriette Kjær (KF), 2010-03-15:
Med forslaget her udbygger vi Helsingørmotorvejen fra 4 til 6 spor mellem Øverød og Isterødvej.
Det er en meget befærdet strækning, og det her forslag vil ganske enkelt øge trafiksikkerheden og fremkommeligheden.
Vi er helt enige i nødvendigheden af den her udbygning.
Vi har ligesom andre ordførere noteret os, at Rudersdal Kommune i forbindelse med høringen af lovforslaget har nogle forslag vedrørende tilslutningsanlæg 11, som de ønsker nedlagt, og tilslutningsanlæg 12, som de til gengæld ønsker udbygget med nordvendte ramper.
Det forslag ser De Konservative meget positivt på, og vi mener, at vi skal drøfte det under udvalgsbehandlingen, for hvis vi kan gøre noget for at imødekomme de lokale ønsker, skal vi selvfølgelig gøre det.
Så alt i alt et godt og nødvendigt forslag, som De Konservative støtter.
Bente Dahl (RV), 2010-03-15:
Den radikale ordfører er forhindret i at være til stede, og jeg vil på ordførerens vegne meddele følgende: Det Radikale Venstre kan ikke støtte lovforslaget.
Strækningen er en af de to strækninger, hvis etablering Det Radikale Venstre har vendt sig imod, ud fra et ønske om, at pengene i stedet bliver prioriteret til bedre kollektiv trafik, og det er grunden til, at Det Radikale Venstre ikke deltager i aftalen, »Bedre veje mv.«, selv om der, som det er fremgået under behandlingen af L 133, er en del elementer i aftalen, som vi støtter.
Men dette lovforslag havde vi gerne været foruden, altså primært fordi vi hellere ville have prioriteret milliarderne til en bedre kollektiv trafik, f.eks. en fremrykning af elektrificeringen af strækningen mellem Lunderskov og Esbjerg og etablering af niveaufri skæring ved Ny Ellebjerg i forbindelse med etablering af den nye jernbane mellem København og Ringsted.
Man kunne også for de rigtig mange penge, der går til denne motorvejsudvidelse, samt den udvidelse af Køge Bugt-motorvejen, vi senere i år skal behandle i Folketinget, forbedre bustrafikken eller give bedre forhold på nogle af de eksisterende jernbanestrækninger.
Her kunne Kystbanen være et oplagt eksempel.
Der er altså set med Det Radikale Venstres øjne tale om en helt forkert prioritering.
Også andre forhold taler imod lovforslaget.
Trafikforsker Per Homann Jespersen har i adskillige sammenhænge påpeget, at man ikke får flere bilister til at vælge kollektiv trafik, selv om alternativet nærmest løber parallelt, hvis der til stadighed etableres en kapacitetsudvidelse på motorvejene.
På denne strækning er der et godt kollektivt trafikalternativ til at vælge bilen.
Derfor gælder Homann Jespersens argumentation præcis her.
Der er altså også i denne sammenhæng tale om en forkert prioritering eller en decideret forkert beslutning fra de partier, der vil støtte lovforslaget.
Det Radikale Venstre kan altså ikke støtte lovforslaget.
Kim Christiansen (DF), 2010-03-15:
Endnu et godt vejprojekt, endnu en udvidelse af en eksisterende motorvej, og det er jo rigtigt, som flere har sagt, at det her er anlægsloven for hele strækningen, hele udvidelsen fra Middelfart til Odense Vest, men pengene har jo somme tider lidt svært ved at række hele vejen rundt, og derfor har man i forligskredsen taget beslutning om at etapeopdele selve virkeliggørelsen af den her udvidelse.
I første omgang handler det altså om Middelfart–Nørre Aaby.
Det er også den mest presserende strækning, ikke kun af hensyn til trafikmængden og af hensyn til trængselsproblemer, men i høj grad også af hensyn til trafiksikkerheden.
Det er en af de motorvejsstrækninger, hvor der sker rigtig mange ulykker, så derfor er det meget glædeligt, at vi også har den facet med i dag og forhåbentlig fremadrettet kan undgå, at der sker yderligere alvorlige ulykker på den her strækning, når første etape er færdiggjort.
Så der er ingen tvivl om, at det her er første etape af en meget nødvendig udvidelse mellem Middelfart og Odense, og den bakker Dansk Folkeparti naturligvis også op omkring.
Pia Olsen Dyhr (SF), 2010-03-15:
Forslaget om en udbygning af den vestfynske motorvej mellem Odense Vest og Middelfart er en del af trafikforliget, og SF støtter derfor udbygningen.
Per Clausen (EL), 2010-03-15:
Der er bare en enkelt ting, som jeg undrer mig lidt over i SF's stillingtagen til den her sag, og det er, at det overhalingsspor for jernbanen, som blev foreslået helt tilbage i 2006, nu er blevet udskudt til 2018.
Hvordan synes SF at det hænger sammen med et ønske om at lave en grøn trafikplan, at man altså godt kan skaffe mange penge til at lave en motorvejsudvidelse, men man kan ikke skaffe et meget, meget mindre beløb til at skaffe bedre mulighed for, at togene kan komme frem på Fyn?
Pia Olsen Dyhr (SF), 2010-03-15:
Jeg må indrømme, at transportforliget jo er kompromisets kunst, og kompromiser er sådan, som det ligger i ordet, at man ikke får alt, hvad man ønsker.
Men der er ingen tvivl om, at når man kigger på balancen mellem den kollektive trafik og motorvejene i den her transportaftale, kan man se, at den kollektive trafik har vundet, og derved har SF's dagsorden også sat markante fodaftryk på hele forliget.
Jeg havde gerne set, at vi havde fået meget mere togtrafik, men her taler vi så om strækningen mellem Odense og Århus, og hele udfordringen her har været at få det til at hænge sammen med timeplanen.
Jeg er ikke i tvivl om, at hvis Enhedslisten havde været en del af forliget, havde de også været nødt til at acceptere, at man ikke kunne få udbygget banen på det stykke før i 2018.
Per Clausen (EL), 2010-03-15:
Så vidt jeg har forstået, handler det jo sådan set ikke om, at man ikke kan; det handler om, at man ikke vil betale 20 mio. kr. ekstra, fordi der var noget med signalerne, man havde misforstået – at man kunne genbruge de gamle signaler.
Jeg vil alligevel godt gentage mit spørgsmål til fru Pia Olsen Dyhr: Synes hun ikke, det er mærkeligt, at man godt kan gennemføre omfattende investeringer i motorveje på hele strækningen fra Odense til Århus uden at have nogen samlet analyse, uden at have nogen samlet plan, men at det, når det kommer til jernbaner og forbedringer af togdriften, forbedring af skinnerne, ikke kan lade sig gøre?
Pia Olsen Dyhr (SF), 2010-03-15:
Jeg synes, det sætter tingene lidt i relief, at når vi har vedtaget elementer af den kollektive trafik – f.eks. banen mellem Ringsted og København, som er en forudsætning for timeplanen, hvilket jeg også sagde i min ordførertale – så kan de koste 10 mia. kr., men når vi kigger på hele den her transportpakke, kan vi se, at der ligger motorveje for ca. 5-6 mia. kr.
Det sætter tingene lidt i relief.
Jeg er ikke i tvivl om, at visse af de borgerlige partier meget gerne havde set langt flere penge afsat til motorveje i Danmark.
Så er jeg sådan set enig i, at vi har behov for at udvikle den kollektive trafik på hele strækningen fra Odense til Århus, men vi har bare ikke den lette løsning på hånden.
Den lette løsning er selvfølgelig at følge de spor, vi har i dag, men det kunne måske også være interessant at se, om en ny bro mellem Bogense og Juelsminde kunne være en løsning, der kunne gøre togtrafikken hurtigere gennem landet.
Grunden til, at vi ikke har lavet et ekstra spor mellem Odense og Århus lige nu, er simpelt hen, at det er ikkeladsiggørligt, for det skal hænge sammen med signalsystemet, så vi får lagt signalsystemet samtidig med skinnerne.
Poul Andersen (S), 2010-03-15:
Udbygningen af den fynske motorvej mellem Middelfart og Odense Vest fra fire til seks spor er jo en del af den aftale, der er lavet omkring udmøntningen af den trafikaftale, der er indgået blandt partier her i Folketinget.
Der vil nu blive vedtaget en anlægslov for hele strækningen, men der er i første omgang kun afsat økonomi til den første etape, nemlig etapen mellem Middelfart og Nørre Aaby, som skal stå færdig i 2015.
Vi har en helt klar forventning om, at vi så i 2013 får forhandlet den videre økonomi for de øvrige strækninger på plads.
Senere års stærkt stigende trafik har altså også medført uheld på den vestfynske motorvej, ikke kun i weekenderne, men også på hverdage.
Der er nu en sådan trafikintensitet og så mange uheld, at motorvejen er lukket ned i perioder, også på hverdage.
Der vil igangsætningen af udbygningen af motorvejen gavne, og der vil blive mulighed for at få den kapacitet igennem, som man kan se der bliver behov for i årene fremover.
Jeg vil gerne rose Vejdirektoratet for en rigtig god dialog med borgerne, men også med kommunerne i området.
Vi er også i Socialdemokratiet godt tilfredse med, at ministeren, altså den forrige minister, har lyttet og er opmærksom på netop det problem, der opstår, når man laver den form for aftale omkring en anlægslov, at man deler den op i etaper, så det nu bliver muligt med den her anlægslov at få en ekspropriation iværksat, også på de strækninger, som der ikke umiddelbart er afsat økonomi til.
Jeg vil gerne have lov til lige at citere høringsnotatet vedrørende Middelfart Kommunes høringssvar, som jeg mener er meget dækkende for den her anlægslov: »Middelfart Kommune udtrykker stor tilfredshed med lovforslaget. Kommunen anfører, at man havde foretrukket en beslutning om finansiering af hele projektet nu, men at man er indstillet på etapeløsningen.
Kommunen finder, at en bindende udmelding herom vil skabe god opbakning omkring projektet.«
Socialdemokratiet tilslutter sig lovforslaget.
Hans Christian Schmidt (V), 2010-03-15:
Jeg kan kun gentage det, som jo også er oplyst over for mig, og som har været det afgørende i aftalen.
Og jeg vil gerne sige, at når der både er investeringer og miljøhensyn, synes jeg, at det taler for, at vi bør fastholde, at vi kommer op på 250 km/t.
Men jeg er da åben over for at tage en diskussion om det.
Jeg har kun forholdt mig til de faktuelle oplysninger, jeg har fået, og skulle der være kommet ny viden, synes jeg, vi skal vende det en gang til.
Kristian Pihl Lorentzen (V), 2010-03-15:
Vi fortsætter i rækken af anlægslove, vi førstebehandler i dag.
L 135 vil bemyndige transportministeren til at igangsætte udbygningen af Helsingørmotorvejen fra 4 til 6 spor på en 6 km lang strækning imellem Øverødvej og Isterød.
Loven er en opfølgning på den brede trafikaftale, kaldet »Bedre veje mv.«, fra starten af december 2009 med deltagelse af alle Tingets partier undtagen Enhedslisten og Det Radikale Venstre.
Helsingørmotorvejen, der i øvrigt er Danmarks ældste motorvej, er præget af meget kraftig trafik og trængselsproblemer.
På den sydlige strækning af vejen har den et døgntrafiktal på mere end 80.000 biler, og det forventes, at trafikken vil stige med 2 pct. om året i de kommende år, og det selv om vi udbygger den kollektive trafik.
Så noget må gøres, det står klart.
Prisen for det samlede projekt her med udvidelse af 6 km er knap 2,5 mia. kr. svarende til 416 mio. kr. pr. kilometer
Det er så godt nok inklusive et forsigtighedstillæg på 30 pct. af basisoverslaget.
Det er rigtig mange penge pr. kilometer.
Alligevel må vi konstatere, at projektet har en acceptabel intern rente på 5 pct., og det er selvfølgelig set i lyset af det meget høje trafiktal.
Projektet opdeles i to etaper, idet vi har aftalt finansieringen til den første etape på 4 km's længde, og det er knap 1½ mia. kr., og de er fundet i trafikaftalen.
Der udestår altså finansieringen af anden etape, de sidste 2 km, i en kommende trafikaftale.
Alt i alt kan Venstre støtte lovforslaget, og vi ser frem til, at der fra 2016 bliver mere af den tiltrængt kapacitet på Helsingørmotorvejen.
Per Clausen (EL), 2010-03-15:
Jeg kan forstå på hr. Kristian Pihl Lorentzen, at man gennemfører den her udvidelse af Helsingørmotorvejen, fordi man vurderer, at der i fremtiden vil være en vækst på 2 pct. om året i biltrafikken her.
Så sagde hr. Kristian Pihl Lorentzen, at det ville ske, selv om man forbedrede den kollektive trafik.
Hvor stor forventer hr. Kristian Pihl Lorentzen, at væksten skal være i den kollektive trafik på den samme strækning i de kommende år?
Kristian Pihl Lorentzen (V), 2010-03-15:
Det har jeg ikke noget konkret bud på.
Jeg henholder mig til de vurderinger, som er skrevet i bemærkningerne til lovforslaget.
Men det står da klart, at vi skal formå at få kystbanen til at blive et meget attraktivt tilbud.
Og der udestår desværre noget, men det er noget, vi er nødt til at tage meget kraftigt hånd om i den kommende tid.
Det er klart, at når kystbanen engang er i orden, vil der være rigtig mange pendlere fra Nordsjælland, som vil fristes til at tage toget frem for at køre i bil og vente i kø ind mod København.
Jeg kender rigtig mange i det område, som i dag ikke tør tage toget, fordi man ikke er sikker på at kunne møde til tiden, men hvis man tager bilen, ved man nogenlunde, hvor lang tid man skal holde i kø på vejen.
Og derfor er der desværre mange, der vælger bilen i dag.
Men det står klart, at når vi får gjort den kollektive trafik til Nordsjælland tiptop, og det skal vi klart sigte imod, så vil det tage en del af den nuværende trafik.
Alligevel er det altså vurderingen, at der vil være en vækst på 2 pct. i trafikken på den strækning.
Per Clausen (EL), 2010-03-15:
Jeg troede sådan set, man var nået frem til de 2 pct. ud fra en forudsætning om, at man ville blive ved med at forkludre togdriften på Kystbanen, og så ville antallet af passagerer der falde støt, og at det var derfor.
Jeg synes, at det måske er lidt underligt, når man tænker på, at hr. Kristian Pihl Lorentzen har indgået en aftale om, at det meste af væksten i transportmængden på personområdet i fremtiden skal ske inden for den kollektive trafik, at når vi så kommer til området fra Helsingør til København – Kystbanen – er man ikke i stand til at sige andet der, end at man ved, at behovet for øget biltrafik vil stige med 2 pct. om året; hvor meget den kollektive trafik vil stige, ved man ikke.
Ved hr. Kristian Pihl Lorentzen i grunden noget som helst om, hvor i landet det er, at den kollektive trafik skal stige mere end biltrafikken?
Kristian Pihl Lorentzen (V), 2010-03-15:
Jeg er ikke i tvivl om, at væksten i den kollektive trafik også på den her strækning vil være større end de 2 pct.
Men det er nu engang sådan, at der er en uløselig sammenhæng imellem vækst i samfundet i almindelighed, altså vækst i vores bruttonationalprodukt, og vækst i trafikmængden.
Det er en formel, som er ganske velkendt, og den er vi nødt til at tage bestik efter.
Og det er jo sådan set positivt, kan man sige.
Det, der så er udfordringen, som vi tidligere har debatteret meget, er at sikre, at det bliver en grønnere transport, vi får fremover, og det sker da også, ved at vi sikrer, at væksten er stærkest i den kollektive trafik, samtidig med at vi sikrer, at det, der kører på landevejene, er nogle biler, der er langt mere energirigtige og kører på nogle andre drivmidler, om vi ser blot 5, 10, 15 år frem i tiden.
Per Clausen (EL), 2010-03-15:
Jeg ved ikke, om hr. Klaus Hækkerup kan oplyse mig om, hvor i Danmark den kollektive transport skal vokse mere end den private transport.
For som jeg forstår det, er det ikke i hovedstadsområdet op mod Helsingør, det skal ske, for der opererer man med en 2-procents-stigning hvert år i personbiltrafikken, og ingen har tilsyneladende noget overblik over, hvordan det går med den kollektive trafik.
Det kan jeg godt forstå, når man tænker på, hvordan kystbanens tilstand er.
Når man har sådan en aftale om, at det meste af væksten skal ske inden for den kollektive trafik, og den ikke skal ske i et af de mest trafikerede områder i landet, fordi der skal man udvide motorvejen, så kunne jeg godt tænke mig at få vide, hvor det så er, den vækst skal ske henne.
Klaus Hækkerup (S), 2010-03-15:
Det synes at have forbigået hr. Per Clausens opmærksomhed, at vi jo dels er i gang med at bygge en metrocityring i København, som jeg forventer vil bidrage ganske voldsomt til en stigning i den kollektive trafik, og at vi dels også lige har behandlet et lovforslag, der udbygger strækningen København-Køge-Ringsted.
Jeg forventer, at det også vil give et bidrag til at forbedre den kollektive trafik ganske væsentligt, især i betragtning af at strækningen fra Rødby op til Ringsted som et led i Femern Bælt-projektet vil blive moderniseret og ajourført.
Jeg har faktisk ret store forventninger til, at vi på hele det kollektive trafikområde vil se ganske væsentlige stigninger.
Lad mig så endelig nævne, for det kom jeg ikke ind på, at vi også i bemærkningerne til lovforslaget har fået et ønske fra Movia om at kunne køre med busser i nødspor.
Det er vi også parate til at se på, i hvert fald vil vi gerne have at vide, hvad det vil koste at forstærke nødsporene, sådan at man eventuelt kunne gøre det.
Per Clausen (EL), 2010-03-15:
Jeg synes bare, at det er så mærkeligt, at i et af de områder, som er meget belastet af trafik hver dag, nemlig området fra Helsingør i Nordsjælland ind til hovedstaden, synes man ikke at kunne løse problemet med den øgede trafikvækst ved hjælp af kollektiv trafik, men er nødt til at bruge penge på nogle meget dyre udvidelser af motorvejen, som det også er blevet understreget af nogle af de andre ordførere.
Synes hr. Klaus Hækkerup ikke, at det er en lille smule besynderligt, at for lige præcis den del af den tættest befolkede del af Danmark er man nødt til at acceptere en meget stor vækst i biltrafikken, måske i virkeligheden en større vækst, end man ser, hvis man tager væksten i Danmark i gennemsnit ifølge de prognoser, der er lavet?
Klaus Hækkerup (S), 2010-03-15:
Jeg forstår ikke helt den problematisering, hr. Per Clausen gør her.
Den vækst i trafikken på Helsingørmotorvejen, der er forudsat, svarer altså til den vækst, der er angivet i finansloven.
Det er det, der ligger til grund for beregningen af den samlede individuelle trafikvækst i Danmark, og i øvrigt ligger det også, så vidt jeg husker, til grundlag for den kollektive trafikvækst.
Kim Christiansen (DF), 2010-03-15:
Man kan om en udvidelse af Helsingørmotorvejen, Danmarks ældste motorvej, sige, at motorvejen og jeg faktisk er jævnaldrende, og på den måde kan man sige, at 1956 bidrager med mange gode ting.
Der er ingen tvivl om, at det her er den dyreste kilometerpris, som vi nogen sinde kommer til at betale for en motorvej i Danmark, men det er nok også en af de mest nødvendige.
Selv om Kystbanen stik mod al forventning, men man kan håbe, kommer til at fungere, så vi kan få flyttet det hele over i den kollektive trafik, som nogle ønsker, tror jeg, at der stadig væk vil være behov for den her udvidelse af motorvejen.
Derfor er Dansk Folkeparti naturligvis også varm fortaler for det.
1,9 mia. kr. er mange penge, men det er, som flere også har været inde på, en af de mest trafikerede vejstrækninger overhovedet i Danmark, og derfor er der ingen tvivl om, at det her er nødvendigt.
Der er flere andre, der har været inde på, at vi måske skulle se på en ændring.
Der har været en forespørgsel fra Rudersdal Kommune om nogle tilslutningsanlæg.
Det vil jeg sige at vi er meget positive over for.
Hvis vi i forligskredsen kan finde de penge, som det koster, er vi selvfølgelig også med til at se på, om vi kan lave en endnu bedre løsning.
Når vi nu alligevel har gravemaskinerne ude at køre, så handler det om, at vi laver den bedste løsning, som fremadrettet kan være til glæde og gavn for både lokalområdet og for trafikken på strækningen i mange år.
Dansk Folkeparti støtter varmt forslaget.
Pia Olsen Dyhr (SF), 2010-03-15:
Vi synes, det er helt centralt, at vi afskærmer godt for støjen og måske også derved gør forholdene lidt bedre for folk bosiddende langs motorvejen, end situationen er i dag.
Derfor har vi også noteret os høringssvaret fra Rudersdal Kommune, som vi gerne vil kigge nærmere på i udvalgsbehandlingen, herunder særligt om vi kan finde nogle penge i støjpuljen, som vi netop tidligere har diskuteret i forligskredsen, til at sikre, at de eksisterende ældre støjskærme ved Ubberød og Vejdammen, Gl. Holte, udskiftes til de nye effektive 4 m høje støjskærme, som vi netop har mulighed for at sætte op i det område.
Vi har tidligere haft drøftelsen i forligskredsen, og jeg har fornemmet, at der har været en positiv stemning for efterfølgende at finde de penge i støjpuljen, da det ikke var muligt at finde dem inden for det her lovforslags rammer.
Vi kan med de her bemærkninger støtte forslaget.
Henriette Kjær (KF), 2010-03-15:
Det er igen svært at få armene ned, for den her udvidelse af den vestfynske motorvej er jo også strengt nødvendig.
Det ved alle, der har kørt der bare en gang imellem, mens de, der kører der dagligt, ved, hvor utrolig omfattende kødannelse der er.
Det er igen noget, der tager tid fra fornuftige ting, man kunne foretage sig.
Derfor må jeg så sige, at vi Konservative er glade for, at der er blevet lavet et så bredt forlig med hensyn til at få udvidet den vestfynske motorvej, og vi glæder os bare til, at gravemaskinerne kan komme i gang.